《梅花引》
宋代·余观复

耨银云，锄璧月，栽得寒花寄愁绝。阳和一点来天根，春满江南谁漏泄。

珊瑚作树玉为肤，沉水熏香檀吐屑。野桥横，寒涧洁，斜梢舞破屋角烟，老树压残墙角雪。

风流不肯王谢俦，孤高尚笑夷齐劣。萧然与俗最无缘，此话难明向谁说。

绝爱西湖君，暗香浮动月黄昏。亦爱东坡老，竹外一枝斜更好。

二仙去矣花寂寥，著语压花花不倒。谁能淡笔传其真，谁能楚语招其魂。

参横月落兴未了，三叫花神闻不闻。花影摇摇情默默，冷透吟脾醒醉魄。

问渠桃李岂知春，西抹东涂受春役。自然香，无色色。

谯楼角动霜初飞，萧寺钟鸣天欲白。披衣绕遍树头行，判断人间风月国。

作者简介：余观复，字中行，旴江（今江西南城）人。与吴汝一（伯成）有唱和。《南宋六十家小集》收有《北窗诗稿》。事见《北窗诗稿》小传。今录诗十一首。